江頭吟
作者：李南金
朝代：宋

paragraphs: 兒時盛氣高於山，不信壯士有饑寒。
如今一杯零落酒，風雨蝕盡征袍單。
側立崑奴面鐵色，楚客不言未吹笛。
關山有月無人聲，自是江頭渚花發。
渚花春少未得妍，凝立青山圍水天。
杜鵑故態不解事，盡情叫入青楓烟。
壯士未握邊頭槊，旄頭如月幾時落。
如今世界不愛賢，看取青峰白雲角。
嗚呼一歌兮歌已怨，壺中無酒可續嚥。